*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Νοεμβρίου 1987

που τροποποιεί για δεύτερη φορά την απόφαση 87/435/ΕΟΚ για ορισμένα προστατευτικά μέτρα κατά της κλασικής πανώλης των χοίρων στο Βέλγιο

(87/572/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοίρων (1), όπως τροποποιήθηκε τελευταία από την οδηγία 87/489/ΕΟΚ (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 87/484/ΕΟΚ, και ιδίως το άρθρο 8,

Εκτιμώντας:

ότι εμφανίστηκαν αρκετά κρούσματα κλασικής πανώλης των χοίρων σε μέρη του Βελγίου που βρίσκονται εκτός της περιοχής όπου πραγματοποιείται ο εμβολιασμός· ότι τα κρούσματα αυτά συνιστούν κίνδυνο για τις αγέλες των χοίρων των άλλων κρατών μελών λόγω των συναλλαγών σε ζωντανούς χοίρους, νωπό χοίρειο κρέας και ορισμένα παρασκευάσματα με βάση το χοίρειο κρέας·

ότι, λόγω της επιζωοτίας κλασικής πανώλης των χοίρων, η Επιτροπή εξέδωσε την απόφαση 87/435/ΕΟΚ (4), όπως τροποποιήθηκε από την απόφαση 87/529/ΕΟΚ (5)·

ότι η κατάσταση στο Βέλγιο βελτιώθηκε σημαντικά·

ότι, μετά από αυτή την ικανοποιητική ανάπτυξη, είναι δυνατόν να μειωθεί η περιοχή στην οποία εφαρμόζονται περιοριστικά μέτρα σχετικά με τα ζωντανά ζώα, το νωπό κρέας και ορισμένους τύπους προϊόντων από χοίρειο κρέας·

ότι, επιπλέον, είναι δυνατόν να επιτραπεί σε μια εγκατάσταση σε μια απαγορευμένη ζώνη να συνεχίσει της δραστηριότητές της, με την έγκριση της Κοινότητας, υπό ορισμένους όρους που εγγυώνται ότι τα νωπά κρέατα και τα προϊόντα με βάση το κρέας είναι αβλαβή για ενδοκοινοτικές συναλλαγές·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 87/435/ΕΟΚ της Επιτροπής τροποποιείται ως εξής:

1. Το άρθρο 2 συμπληρώνεται με την παράγραφο 3 που διατυπώνεται ως εξής:

«3. Η απαγόρευση που προβλέπεται στην παράγραφο 1 και οι απαιτήσεις που αναφέρονται στην παράγραφο 2 δεν εφαρμόζονται στα νωπά κρέατα που προέρχονται από χοίρους που έχουν εκτραφεί εκτός της απαγορευμένης ζώνης, αλλά οι οποίοι εσφάγησαν σ' αυτήν, με την επιφύλαξη ότι πληρούνται οι ακόλουθοι όροι:

- η εγκατάσταση θα εγκριθεί από την κεντρική κτηνιατρική αρχή και θα λειτουργεί υπό αυστηρό κτηνιατρικό έλεγχο,

- τα νωπά κρέατα πρέπει να έχουν παραχθεί από ζώα των οποίων η σφαγή δεν έγινε την ίδια ημέρα με εκείνη των ζώων που δεν προορίζονται για ενδοκοινοτικές συναλλαγές,

- πριν αρχίσει η σφαγή των χοίρων για κρέας που προορίζεται για ενδοκοινοτικές συναλλαγές, πρέπει να μεσολαβεί μία ολόκληρη ημέρα μετά το πέρας της σφαγής των χοίρων από τις περιορισμένες περιοχές, ημέρα κατά την οποία δεν επιτρέπεται η σφαγή, και πρέπει η εγκατάσταση να έχει καθαριστεί και να έχει απολυμανθεί προσεκτικά,

- τα νωπά κρέατα πρέπει να είναι σαφώς εξακριβώσιμα, να μεταφέρονται και να αποθηκεύονται ξεχωριστά από τα κρέατα που δεν προορίζονται για ενδοκοινοτικές συναλλαγές,

- ο έλεγχος της συμφωνίας των όρων που αναφέρονται παραπάνω πραγματοποιείται από τις κεντρικές κτηνιατρικές αρχές, που ανακοινώνουν στα άλλα κράτη μέλη και στην Επιτροπή το όνομα της εγκατάστασης την οποία έχουν εγκρίνει σε εφαρμογή των παρουσών διατάξεων.»

2. Στο άρθρο 3 παράγραφος 1, μετά την ημερομηνία «28 Ιουλίου 1987» προστίθενται οι λέξεις «όπως τροποποιήθηκε τελευταία από την απόφαση 87/572/ΕΟΚ».

3. Στο άρθρο 3 παράγραφος 2, μετά την ημερομηνία «28 Ιουλίου 1987» προστίθενται οι λέξεις «όπως τροποποιήθηκε τελευταία από την απόφαση 87/572/ΕΟΚ».

4. Στο παράρτημα αντικαθίσταται από το παράρτημα της παρούσας απόφασης.

Άρθρο 2

Τα κράτη μέλη τροποποιούν τα μέτρα που εφαρμόζονται στις συναλλαγές για να τα καταστήσουν σύμφωνα με την παρούσα απόφαση, τρείς ημέρες μετά την κοινοποίησή της.

Ενημερώνουν αμέσως σχετικά την Επιτροπή.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 30 Νοεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 280 της 3. 10. 1987, σ. 28.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 238 της 21. 8. 1987, σ. 31.

(5) ΕΕ αριθ. L 308 της 30. 10. 1987, σ. 54.

ΠΑΡΑΡΤΗΜΑ

Οι ακόλουθες κοινότητες της επαρχίας Brabant:

Tienen, οι παλιές κοινότητες Eliksem, Ezemaal και Wange της κοινότητας Landen, Linter, Glabbeek και Kortenaken.